Tamperelaisen autokaupan epäillään myyneen varastettuja autoja kuluttajille – Poliisi takavarikoi autoja asiakkailta, rahalliset menetykset huomattavia

Tamperelaiseen autokauppaan kohdistuneen rahanpesuepäilyn esitutkinta on saatu päätökseen ja asia on siirtynyt syyteharkintaan. Tapauksen tutkinnanjohtaja, ylikomisario Jari Luoto sanoo, että esitutkinnan päätyttyä epäiltynä on useita henkilöitä. Hän ei kerro tarkemmin, keitä epäillyt ovat, mutta sanoo, että epäilyt kohdistuvat yhä tamperelaiseen autokauppaan ja sen ulkopuolisiin ihmisiin. Sisä-Suomen poliisi aloitti autokaupan liiketoiminnan tutkimisen keväällä 2018. Esitutkinta valmistui lokakuussa ja tapaus siirtyi syyttäjälle. Poliisi epäilee, että tamperelainen autokauppa on myynyt ulkomailla anastetuksi ilmoitettuja autoja yksityisille kuluttajille. Myydyt autot ovat erimerkkisiä, mutta kaikki ne ovat olleet melko arvokkaita. Poliisi ei ole kertonut anastettuna myytyjen autojen määrää tai sitä, millaista rahallista hyötyä yrityksen epäillään saaneen. –Sanotaan, että on syytä epäillä, että huomattavaa hyötyä on saatu. Oikeushan sen hyödyn viime kädessä ratkaisee, Luoto sanoo. Tapausta on tutkittu törkeänä rahanpesuna, törkeänä petoksena ja rekisterimerkintärikoksena. Rahanpesulla tarkoitetaan tekoa, jossa ihminen ottaa vastaan, luovuttaa tai välittää rikoksella hankittua omaisuutta tai ihminen pyrkii peittämään sen laittoman alkuperän. Teko on törkeä, jos rikoksen kautta saatu omaisuus on ollut erittäin arvokas tai teko tehdään suunnitelmallisesti. Ikävä tilanne ostajalle Auton ostaneille henkilöille tilanne on erityisen ikävä. Takavarikot ovat aiheuttaneet autojen ostajille runsaasti rahallisia menetyksiä. Luoto ei kerro, montako autoa poliisi on ottanut haltuunsa, mutta sanoo, että niitä on useita. –Poliisi on takavarikoinut autot, jotka epäillään varastetuiksi, Luoto sanoo. Luoto on aiemmin kertonut, että varastettuja autoja on kulkenut myös muiden pirkanmaalaisten autokauppojen kautta, mutta tutkinnan keskiössä oli yksi autoliike. Rikokseen liittyy tutkinnanjohtajan mukaan myös ulkomaisia yhteyksiä. Rikosepäilyyn liittyy useita Euroopan alueella varastetuksi ilmoitettuja ajoneuvoja, jotka on myyty kuluttajille Suomessa. Kahden tamperelaisen autokauppiaan lisäksi ainakin yksi liikkeen ulkopuolinen henkilö on ollut tutkinnan aikana vangittuna. Tällä hetkellä ketään ei ole vangittu. Epäillyt vastaavat mahdolliseen syytteeseen vapaalta.